runetrust/blame-folketinget-dk huggingface dataset:
Mona Juul (KF), 2020-10-08:
Det er jo et arbejde, der ville have gjort, at mange virksomheder, som følte sig ekstremt presset i den tid og stadig væk gør det, og deres medarbejdere havde en eller anden fornemmelse af, hvad retning det går i: Hvis nu vi gør sådan her, sker der det her, osv.
Ole Birk Olesen (LA), 2017-11-03:
Der kan være alle mulige positive aspekter for det her, og derfor kan vi ikke, som hr. Henning Hyllested siger, sige, at nu har vi opfundet alle de transportformer, som kan være nyttige for os, og så kan vi sådan set bare sætte en stopklods ned for alt muligt, der kommer i fremtiden.
Susanne Clemensen (CD), 2001-05-02:
Jeg føler anledning til at fortælle en anden lille pudsighed, nemlig at vi i CD fik tilbudet om at være medforslagsstillere, ligesom vi var medforslagsstillere sidste år, men desværre glippede der et eller andet i den forbindelse, men o.k., sådan er det jo; det går jo lidt stærkt en gang imellem.
Rasmus Prehn (S), 2007-12-13:
I forbindelse med den første behandling var der flere partier, som gav udtryk for, at der kunne være noget hensigtsmæssigt i at dele lovforslaget op i nogle mindre dele, da der ikke nødvendigvis er nogen logisk årsag til, at man har sammensat de forslag i ét lovforslag, sådan som man har gjort.
Nick Hækkerup (S), 2020-05-27:
Jeg synes jo i virkeligheden, at spørgeren med sin skarpsindige formulering også rammer noget af det, som er den nødvendige overvejelse, vi bliver nødt til at have, nemlig at det jo er svært at se Norge, Sverige, Tyskland og måske andre lande – Island, Finland – uafhængigt af hinanden.
Kim Edberg Andersen (NB), 2023-11-23:
Det, jeg gerne vil vide, er, hvordan et socialdemokratisk medlem fra et område som Nordjylland, der ved, at det her med elafgift rammer almindelige familier enormt hårdt, kan stå og sådan med god ro i maven sige, at det skal de bare blive ved med at blive straffet for der, hvor han skal stemmes ind næste gang?
Kristian Thulesen Dahl (DF), 2001-02-06:
Og kan hr. Kaalund ikke også erkende, at hvis man f.eks. skal kontrollere overholdelsen af de særregler, vi har indtil 2004 om indførsel af spiritus og cigaretter, og kontrollen skal være virkelig effektiv, vil det også betyde, at man skal stoppe bil efter bil efter bil?
Rune Lund (EL), 2016-11-17:
Jeg har nok ikke nogen illusioner om, at jeg kan overtale ordføreren fra Dansk Folkeparti til ikke at støtte det her lovforslag, men jeg er alligevel så naiv at tro, at jeg måske kan få ordføreren med på et ændringsforslag til lovforslaget, som vedrører den del, der hedder 2.5, i bemærkningerne.
Morten Messerschmidt (DF), 2008-04-30:
Det virker jo lidt paradoksalt, at man gør alt, hvad man kan, i det første halvår af 2008 for at undgå at få en folkeafstemning, og gør alt, hvad man kan, i andet halvår af 2008 for at få en folkeafstemning, endda på et område, hvor det må siges, at der er suverænitetsafgivelse i Lissabontraktaten.
Eva Kjer Hansen (V), 2002-12-06:
Det er jo godt, efter at vi har brugt utrolig megen tid ved både første- og andenbehandlingen, fordi vi slet ikke kunne få noget svar fra den socialdemokratiske ordfører. Udtrykket »vil i hovedsagen stemme for« - betyder det, at den socialdemokratiske gruppe er delt i sin stillingtagen til de ændringsforslag, som Socialdemokratiet står bag?
Pernille Rosenkrantz-Theil (EL), 2002-05-17:
i familien, familierne ved godt, at det ender med at skabe sociale problemer for de unge, og så gør forældre selvfølgelig, som forældre gør flest: de gør det, der er bedst for deres børn, de sørger for, at der ikke opstår sociale problemer og sætter derfor deres børn i en friskole, hvor børnene kan modtage både danskundervisning og undervisning i modersmålet. Internationale videnskabelige undersøgelser, som er blevet nævnt heroppefra, og også et stort pædagogisk udviklingsprojekt i København viser, at der er en sammenhæng mellem deltagelse i modersmålsundervisning og danskindlæring.
Irene Simonsen (V), 2006-10-05:
Her tænker jeg specielt på hr. Henrik Sass Larsen, hvor vi jo hørte, at nu var pendulet i gang igen og specielt på udlændingeområdet, og der var måske mulighed for, at man sådan på sigt kunne springe tilbage til de gode gamle dage, hvor fru Marianne Jelved jo dengang faktisk var tættere på statsministerstolen, end fru Marianne Jelved måske er for nuværende, nemlig dengang der ikke var en 24-års-regel, og dengang der ikke var et tilknytningskrav.
Halime Oguz (SF), 2020-01-31:
Vi diskuterer ofte i udlændingedebatten, hvad der skal til, før man har vist, at man har vendt disse værdier ryggen, men der er næppe en eneste her i salen, der vil afvise, at de drab og voldtægter og det slaveri, som IS har stået for, er gode eksempler.
Kaare Dybvad Bek (S), 2023-03-30:
I juni 2021 vedtog Folketinget en lov, der indeholder det overordnede lovgivningsmæssige grundlag for, at der kunne overføres asylansøgere, der søger om asyl i Danmark, til et tredjeland med henblik på asylsagsbehandling og eventuel efterfølgende beskyttelse i et tredjeland.
Karen Ellemann (RV), 2018-03-01:
Jeg har noteret mig de bekymrede røster, der er, fra i hvert fald et flertal af ordførerne i forhold til foreningsfartøjer og, som Enhedslistens ordfører sagde det meget præcist, dilemmaet i at kunne lave det her foreningsfartøjsinitiativ, samtidig med at der også er nogle sikkerhedsforanstaltninger, som reguleres i en helt anden lovgivning end i fiskeriloven.
Hans Christian Schmidt (V), 2005-11-01:
Skulle denne nye reform – og det håber jeg altså på – føre til, at fiskerierhvervet fik en bedre økonomisk fremtid, at fiskerne fik mulighed for at betale enhver sit, og at nogle enkelte fiskere måske endda kunne få lidt tilovers til deres livs efterår efter et langt og slidsomt arbejdsliv, har jeg jo ingen grund til at sige, at det dog er for galt.
Karsten Nonbo (V), 2009-03-27:
Jeg vil indledningsvis sige, at jeg har fået bemyndigelse fra den konservative ordfører, hr. Tom Behnke, og fra Venstres ordfører, hr. Kim Andersen, til at komme med nogle anerkendende bemærkninger om det her lovforslag, og jeg vil egentlig ophøje det til at være nogle meget anerkendende bemærkninger.
Steen Gade (SF), 1998-04-28:
Vi har i 10 år i Danmark lidt under, at der dengang ikke var politisk vilje til at tage en politisk beslutning, der ville tvinge gødskningen ned under det økonomisk optimale, eller til at bruge nogle virkemidler, der gik ind i, hvordan man tilrettelagde driften, og som med sikkerhed ville føre til reduktion af kvælstofudledninger.
Karin Nødgaard (DF), 2014-05-27:
Jeg noterer mig også, at der var en udtalelse fra forslagsstilleren til det her forslag, fru Pernille Vigsø Bagge, som tidligere i år blev citeret for, at hun vil bede om en redegørelse fra socialministeren og justitsministeren om mulighederne for at bruge dna som bevis.
Morten Bødskov (S), 2021-11-25:
De høje tobaksafgifter kan føre til, at folk i stedet søger over mod tobakslignende produkter, og derfor blev det jo som sagt sidste år vedtaget at indføre en afgift på nikotinholdige væsker for at forhindre, at de højere tobaksafgifter fører til øget forbrug af e-cigaretter.
Sophie Hæstorp Andersen (S), 2008-04-01:
Jeg tror ikke, at det vil styrke hendes muligheder for at få et job, hvis hun flytter derned, og jeg tror heller ikke, at det vil gøre hendes liv lettere eller give hende mulighed for at være mere sammen med sin søn, hvis hun skal ligge og pendle til København for at få et job.
Christian Langballe (DF), 2019-04-12:
Socialdemokratiet har vist en interesse i at forfølge nogle af de ting, som er blevet påpeget i debatten, nemlig at der i statsløsekonventionen er nogle undtagelsesbestemmelser, og jeg synes jo, at det vil klæde regeringen at være imødekommende, ligesom Socialdemokraterne er, for det kunne da være rigtig godt, hvis vi kunne blive enige om det her og gå frem i fred og samdrægtighed mod valgdatoen og valget.
Peter Hummelgaard (S), 2023-11-28:
Politiet har oplyst, at der har været og fortsat er stort fokus på politiets håndhævelse på dyrevelfærdsområdet, og derfor er der også løbende iværksat en række initiativer for at sikre, at sagerne både behandles af fagligt kompetente medarbejdere og også efter ensartede retningslinjer.
Peter Duetoft (CD), 1999-03-23:
sådan at de gode tider og onde tider kan komme til at udligne sig lidt. Det hænger jo sammen med det synspunkt, der er om, at kunstnere netop ikke må blive og ikke er stakler, der skal støttes på den måde, men at det er mennesker, der skal have nogle rimelige arbejdsbetingelser, og det får man vel bl.a. ved at føre skatteloven i overensstemmelse med de rent faktiske arbejdsforhold, de mennesker har, i stedet for som i dag at gøre det lidt for firkantet.
Kristian Thulesen Dahl (DF), 1999-11-17:
Nej, og så spørger jeg: Jamen forhindrer erstatningsretten Folketinget, det offentlige, i at sige, at i denne konkrete situation ønsker vi faktisk at give erstatning til de forretningsdrivende, der ikke bare føler sig utrygge, men også er blevet ramt på pengepungen?
Mikkel Bjørn (DF), 2025-11-06:
Vi vil da gøre præcis, som Grundtvig ville, nemlig værne om det danske, værne om den danske kultur og sikre, at de mennesker, der kommer hertil og ønsker at udøve indflydelse i det danske samfund, også bærer for modersmålet øre og for fædrelandet ild.
Morten Messerschmidt (DF), 2008-05-27:
Al Gore, som jo turnerer verden rundt for at sætte fokus på klimaproblematikken, er ved den britiske landsret blevet dømt for, at hans film, »An Inconvenient Truth«, »En ubehagelig sandhed«, på ni områder simpelt hen strider mod kendte videnskabelige forhold.
Sophie Hæstorp Andersen (S), 2008-05-23:
I forbindelse med det her forslag er der jo kommet noget baggrundsmateriale, og noget af det er en artikel fra Fyens Stiftstidende den 12. januar 2007, hvor en politiker fra Dansk Folkeparti, Mogens Camre, decideret udtaler, at Dansk Folkeparti mener, at man faktisk helt bør stoppe praksis med, at faren overnatter sammen med den nybagte mor og barnet på fødeafdelingen, fordi man mener, at det simpelt hen er spild af ressourcer.
Helle Sjelle (KF), 2010-02-23:
For os Konservative er et godt og velfungerende arbejdsmiljø fundamentalt, for et godt arbejdsmiljø betyder nemlig, at den enkelte medarbejder også har det godt, og et godt arbejdsmiljø betyder også, at den enkelte virksomhed og dermed hele det danske samfund, der lever af virksomhedernes indtjening, fungerer bedre, fordi medarbejderne arbejder mere effektivt, når de har det godt.
Ole Hækkerup (S), 2011-01-25:
Jeg forstår ikke, hvorfor man fra regeringspartiernes ordførere altid har så travlt med at fremstille det, som om det har været sådan i alle 10 år, når den daværende formand og statsminister stod og sagde: Ja, vi tog fejl, og nu vil jeg så i øvrigt gerne lægge om.
Dora Rossen (DF), 1998-04-30:
Det vil jeg gerne have et svar på, idet jeg kan frygte, at vi nu skal til at se, at der bliver bygget nye sprogcentre ude omkring, og det er noget, der kommer til at koste, for disse skoler vil garanteret ikke stå tilbage for voksenuddannelsescentrene, men have egne bygninger i lighed med samtlige voksenuddannelsescentre, og nogle af disse centre ligner hele paladser.
Helle Thorning-Schmidt (S), 2012-03-14:
Inden hr. Claus Hjort Frederiksen nu kommer helt op i det røde felt, vil jeg godt i al stilfærdighed henlede opmærksomheden på, at Folketinget også under den tidligere regering arbejdede med planerne for at ændre på rammerne for spørgsmål, og den daværende formand for Folketinget henvendte sig jo i oktober 2010 på vegne af Præsidiet til den daværende statsminister med forslag om en forsøgsordning, der meget ligner det forslag, som nu er fremlagt, men – men – med den forskel, at adgangen til at stille § 20-spørgsmål til statsministeren til mundtlig besvarelse faldt bort.
Flemming Kofod-Svendsen (KRF), 1998-06-24:
Det betyder eksempelvis, at en familie, hvor den ene tjener 300.000 kr. og den anden ikke har nogen arbejdsindkomst, og hvor man har været sparsommelig, så man ikke længere har nogen renteudgifter, kommer til at betale topskat af lejeværdi i 1999.
Peter Duetoft (CD), 1999-09-07:
: Vi kan da godt gøre det som åremålsansættelser, 3- eller 5-årige, hvis det er det, man vil, men vi tror, det er hovedløst at blive ved med at aktivere på den gammeldags måde, og vi tror, at med de servicekrav, befolkningen stiller på de her områder, er vi nødt til at få den arbejdskraft med, for at vi kan dække det behov.
Kaare Dybvad Bek (S), 2023-02-08:
Jeg mener f.eks., at det, der hedder EU-Tyrkiet-aftalen, er en meget vellykket aftale, som sørger for, at EU undgår en lang række – nu kan jeg ikke huske antallet, men jeg tror, det er millioner – flygtninge, som i stedet er i Tyrkiet.
Stinus Lindgreen (RV), 2024-12-13:
Det gjorde mig opmærksom på et overset område, og det fik mig til at reflektere over den skævhed, der ligger i, at jeg, på trods af at jeg har beskæftiget mig med sundhed på forskellig vis i flere år, ikke havde hørt om en sygdom, der rammer 10 pct. af alle kvinder.
Jens Heimburger (KF), 1998-11-27:
Det her forslag drejer sig om en lille forbedring, og jeg vil gerne sige, at man selvfølgelig godt kan have det synspunkt, at fordi der lige er vedtaget en lov, at så må forbedringer først ske om 1, 2, 3, 4, 5 år, i stedet for at man tager dem med det samme, når man opdager, at der er en mulighed for at forbedre loven.
Mette Hjermind Dencker (DF), 2014-12-11:
Når det er sådan, at man ikke hidtil er dukket op til udvalgsmøder eller studieture og ej heller var ordfører, da vi havde debatten her for 2 år siden, så er det jo klart og forståeligt, at SF er kommet lidt bagud i forhold til den viden, vi andre har på landdistriktsområdet, og derfor vil jeg gerne stille mig til rådighed.
Simon Emil Ammitzbøll (LA), 2011-12-01:
Det, jeg egentlig synes er mere interessant, er jo, at vi bare kan se af diskussionen, at den her sammenligning med f.eks. arbejdsmarkedspensioner jo i hvert fald ikke holder en til en, for man følger f.eks. den nye tilbagetrækningsalder for efterløn i stedet for 5 år før, som det vil være for en arbejdsmarkedspension, og man æder ikke af sin senere pension i modsætning til en arbejdsmarkedspension osv.
Johanne Schmidt-Nielsen (EL), 2009-12-08:
Man skulle jo tro, det var noget, der er blevet tænkt lidt over i Det Konservative Folkeparti, når det var et forslag, der blev lagt frem på sommergruppemødet, men man har simpelt hen ikke i Det Konservative Folkeparti, og justitsministeren har heller ikke, overvejet, hvad straffen skulle være for at være burka.
Jens Peter Vernersen (S), 2003-05-09:
Hvis ikke hr. Mikkel Dencker ved det, så er det jo et meget godt eksempel på, at man ikke ved, hvad man har forhandlet om i Dansk Folkeparti. Der er ikke nogen som helst tvivl om, at det er de lavestlønnede, det er pensionisterne, det er førtidspensionisterne, der kommer til at betale den her regning, og det har hr. Mikkel Denckers parti bidraget til.
Kim Behnke (FP), 1997-10-22:
Vi mener så i øvrigt også, som flere andre ordførere har været inde på, at afgrænsningen af, hvad der må lånes til, og hvad der ikke må lånes til, kan give nogle forfærdelige diskussioner rundt omkring, når man skal finde ud af, om noget er nybyggeri, eller om det er tillægsbyggeri, eller om det bare er et lån, der skal frigøres til at købe en ny campingvogn eller måske et køleskab, fordi det gamle er brændt sammen.
Nikolaj Villumsen (EL), 2016-12-05:
På baggrund af det slogan har man sænket børnefamilier ned i fattigdom; man har skabt en situation, hvor syge og arbejdsløse bliver sat på gaden; og samtidig har vi så en situation, hvor det her princip faktisk ikke rammer Venstres egne medlemmer, altså eksempelvis den forhenværende beskæftigelsesminister, hr. Jørgen Neergaard Larsen .
Claus Hjort Frederiksen (V), 2004-05-25:
At tjekke alle virksomheders arbejdsmiljø har aldrig før været en ambition for nogen regering, heller ikke da hr. Bjarne Laustsens venner, som ellers bryster sig af at have en høj arbejdsmiljøprofil, havde magten, men fra den 1. januar 2005 bliver det nu en realitet.
Carsten Bach (LA), 2016-01-21:
Jeg er fuldt fortrøstningsfuld i forhold til de forhandlinger, vi har haft, om den netop overståede landbrugspakke, og de forhandlinger, vi skal i gang med, om naturpakken, altså at de kompenserende tiltag bliver tilrettelagt, sådan at de lever op til de EU-direktiver, som vi selvfølgelig skal overholde.
Johanne Schmidt-Nielsen (EL), 2016-01-26:
Det er igennem FN med en fordeling der, altså med en markant satsning på udbygning af kvoteflygtningesystemet, sådan som vi så det med en tidligere venstrestatsminister i spidsen i slutningen 1970'erne og starten af 1980'erne, da hundredtusinder af vietnamesiske flygtninge blev fordelt.
Lea Wermelin (S), 2020-04-24:
Der er tale om meget få hektarer i forhold til de konkrete mange bedrifter, og så kan der være nogle få, hvor man kan sige, at der kan være tale om, at det er en stor andel, f.eks. af landmandens areal, og det er jo noget af det, der vil indgå, men det vil selvfølgelig være et skøn, og det vil være en konkret vurdering.
Ole Stavad (S), 1999-10-26:
Men hvis man går til et svensk vikarbureau og bliver lejet ud ad den vej, så får vi den situation her, i stedet for at man lægger sin arbejdsindsats her i landet og hjælper til med at løse de ventelisteproblemer, vi stadig væk har på visse områder på vore danske sygehuse, hvor der ikke er ledig kapacitet mandskabsmæssigt, og derfor er en del af løsningen, at der er nogle, der er parat til at være med til at løse problemet.
Kristian Jensen (V), 2018-12-19:
Hvis man så har et job, der gør, at man kan komme ind på en af de integrationsordninger, der er, de arbejdskraftsordninger, der er, så for min skyld gerne. Jeg tror også, at hr. Andreas Steenberg kender min og regeringens holdning til, at vi burde sænke barriererne for, at det var muligt at få flere udlændinge til at komme til Danmark og arbejde, for det ville være med til at gøre, at vi kunne tiltrække arbejdskraft, der kunne gøre Danmark stærkere og rigere, og fordi vi ved, at den udenlandske arbejdskraft, der tjener bare lidt over 200.000 kr., er til gavn, altså et overskud på de offentlige finanser.
Villy Søvndal (SF), 2010-06-02:
I den periode, hvor hr. Kristian Thulesen Dahl og fru Pia Kjærsgaard har siddet, har der været flere og flere elever, der har modtaget minimumstimetallet i folkeskolen, og der er i øvrigt også – af samme grund – færre unge, der gennemfører en ungdomsuddannelse.
Karl H. Bornhøft (SF), 2008-04-15:
Derfor vil vi naturligvis gøre opmærksom på, at man jo kunne forbedre det her forslag ved at sikre en bedre adskillelse af, hvad der er faktuel viden, og lade det fortsætte i et råd, der har ekspertudsagn og videnformidling som sit indhold, og i et nationalt råd, som også indeholder den politiske diskussion.
Elsebeth Gerner Nielsen (RV), 2004-09-07:
Og nu fortsætter hr. Lars Barfoed så selv og lover, at der skal ske en genopretning i 2006. Så er det jo, man må spørge: Det her finanslovforslag er dugfrisk, hvad er så årsagen til, at der stadig er lagt besparelser ind i 2006?
Annie Lunde Hansen (CD), 1998-11-03:
Vi er heller ikke afvisende over for besparelser, hvis de opnås ved, at de velstillede i højere grad selv må bære deres boligudgifter. Også medregning af formue i indkomstberegningen kan vi se noget fornuft i, men det må dog ikke have den virkning, at folk opgiver at spare op til deres alderdom.
Kenneth Kristensen Berth (DF), 2019-01-17:
Jeg tror, at hvis hr. Peter Hummelgaard Thomsen gik ud i snevejret og spurgte, hvor mange borgere nede på Kongens Nytorv, der kendte S&D og vidste, hvad det stod for, så ville min påstand være, at 99 ud af 100 ikke ville ane det, og den sidste ville være ansat hos Socialdemokratiet.
Morten Messerschmidt (DF), 2005-04-29:
Da man så fandt ud af, at den rigtige pris nok snarere lå i nærheden af 28-30 mio. kr., begyndte man at argumentere med, at det slet ikke var nok, det, Dansk Folkeparti ville sende ud, altså at den publikation, som EU-Oplysningen i dag sender ud, når folk ønsker det, slet ikke var nok: Nej, nu skulle alle erklæringer, alle protokoller, alle traktater og alt, hvad man overhovedet kunne støve sammen, sendes ud, så man på den måde kunne puste prisen kunstigt op.
Ole Sohn (SF), 1998-12-17:
Da jeg kan forstå, at det ikke er Socialdemokratiet, der har rejst forslaget, og da jeg kan forstå, at det ikke er Venstre, vil jeg spørge Det Konservative Folkepartis ordfører: Er det Det Konservative Folkeparti, der har foreslået, at Folketinget på forhånd skal gribe ind og lægge rammer for, hvordan overenskomstforhandlingerne skal være på det offentlige område, hvad angår arbejdstidstilrettelæggelsen på sundhedsområdet og for lægerne? I givet fald vil jeg gerne vide, hvilken fortolkning De Konservative har af det, der står i finanslovaftalen.
Poul Nødgaard (DF), 1999-03-16:
Nu er der jo noget, der tyder på, at det her kammerateri, som jeg omtalte tidligere i mit indlæg, er ved at brede sig her til Folketinget. Jeg kan jo tydeligt mærke, efter at jeg nu har været herinde et antal år, på den korte tale, den socialdemokratiske ordfører holdt, at det ikke er noget, man vil diskutere, og jeg kan ligesom fornemme i salen i øjeblikket, at den her debat skal dæmpes ganske betydeligt.
Jan E. Jørgensen (V), 2016-02-02:
Det er sådan i Danmark, at man skal forsørge sig selv, når man kan, og derfor stiller vi krav om, at ansøgeren altså skal have været selvforsørgende i 4½ år ud af de seneste 5 år, og endelig har vi også valgt at forlænge de såkaldte karenstider med 50 pct., sådan at ansøgere, der har begået kriminalitet, som medfører en karensperiode, altså nu skal vente endnu længere, før de får mulighed for at ansøge om dansk statsborgerskab.
Morten Bødskov (S), 2015-04-30:
Der skal ikke herske nogen som helst tvivl om, at der selvfølgelig er gennemført betydelige økonomiske tilpasninger i Grækenland siden krisens begyndelse, men man må også være ærlig og sige, at der bestemt fortsat er behov for yderligere forbedringer, konsolideringer og reformer i Grækenland.
Birthe Rønn Hornbech (V), 2008-02-19:
Fru Line Barfod ved jo godt, at vi sammen i flere omgange har skærpet straffen for illegalt arbejde, men det er klart, at vi selvfølgelig følger udviklingen i dansk retspraksis på dette punkt og selvfølgelig også gerne afgiver en redegørelse for det, hvis fru Line Barfod ønsker det.
Jan E. Jørgensen (V), 2024-04-04:
Tænk på, hvad det kommer til at betyde for samfundet, når det kan betale sig at tage en ekstra vagt i sundhedsvæsenet, eller hvad det vil betyde for den grønne omstilling, at installatører og elektrikere nu tilsvarende får lov til at beholde mere til sig selv og får lyst til at tage ekstra opgaver.
Hans Christian Schmidt (V), 2003-11-05:
De aftaler, der sigtes til i spørgsmålet, valgte jeg at indgå med Tønder Kommune og kogsbestyrelsen for Ny og Gammel Frederikskog som et supplement til de EU-medfinansierede miljøvenlige jordbrugsforanstaltninger, MVJ, om ændret afvanding, som er blevet indgået mellem Sønderjyllands Amt og en række lodsejere i Tøndermarsken.
Brian Mikkelsen (KF), 2011-11-29:
Derfor vil jeg godt spørge den radikale ordfører, om det, at man lytter til økonomer og alle mulige andre, også betyder, at man lytter til erhvervslivet, til de mennesker, som bliver berørt af de lovændringer, som man er med til at foreslå ved at være medforslagsstiller her i Folketinget.
Flemming Møller Mortensen (S), 2012-11-01:
I forhold til den kommunale tandpleje er det sådan, at man vil gå ind og ændre frit valg-ordningen vedrørende privat tandlægepraksis for børn under 16 år, og man vil fjerne den mellemkommunale betaling i børne- og ungdomstandplejen, og det tredje, man vil gøre, er, at man vil fjerne frit valg-ordningen i forhold til privatpraktiserende tandlæger i omsorgsplejen.
Per Larsen (KF), 2021-12-14:
Der er jo ingen tvivl om, at vi skal passe på den danske natur, på faunaen og på biodiversiteten, og i Det Konservative Folkeparti har vi som mål, at vi skal kunne være vores adfærd bekendt, så de, der kommer efter os, ikke vil bebrejde os vores levevis og vores gøren og laden.
Mette Thiesen (DF), 2023-10-12:
Jeg vil starte med at sige, at jeg faktisk var enig med Radikale Venstre om det sidste punkt i forhold til det her med de her sundhedsapps, og det er også en anerkendelse af, hvad tidligere ordførere har sagt, altså det her med, at det ikke er alle, der lige kan tilgå det.